Az állampolgári jogok országgyűlési biztosa általános helyettesének
Jelentése
az OBH 2854/2006. számú ügyben

Előadó: dr. Győrffy Zsuzsanna
A vizsgálat megindítása
A panaszos beadványában előadta, hogy 2006 januárjában kérte a beteg gyermeke után folyósított méltányossági gyermekgondozási segély ismételt megállapítását. A Magyar Államkincstár Jász-Nagykun-Szolnok Megyei Területi Igazgatósága Családtámogatási és Szociális Ellátási Irodája (a továbbiakban: Területi Igazgatóság) levélben tájékoztatta a panaszost arról, hogy a méltányossági gyes igénylésének feltételeiben változás történt. A panaszost a Területi Igazgatóság két alkalommal arra kérte, hogy saját kézzel írt nyilatkozatot nyújtson be arra vonatkozóan, hogy rendszeres pénzellátásban nem részesül. 
A panaszos kérelmét – jogszabályváltozás miatt –, mint időn túl benyújtottat a Magyar Államkincstár (a továbbiakban: MÁK) elutasította.
A panaszos előadta, hogy a jogszabályváltozásról – mivel arról senki nem tájékoztatta – nem tudott, kérelmét ezért nyújtotta be késedelmesen. A panaszos sérelmezte, hogy kérelme elutasításáról a MÁK annak benyújtását követő mintegy három hónap múlva hozott érdemi döntést, ezért a panaszos több havi ápolási díj összegétől elesett. 
A beadvánnyal kapcsolatban felmerült a jogállamiságból erdő jogbiztonsághoz, ezen belül a tisztességes eljáráshoz fűződő jog sérelmének gyanúja, ezért az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében kapott felhatalmazás alapján vizsgálatot indítottam.
A MÁK Családtámogatási, Jogi és Ellenőrzési Osztály vezetőjét felkértem a panaszban foglaltak vizsgálatára.

A megállapított tényállás
A MÁK MGY-619/2005. számú, 2005. március 1-jén kelt határozatával 2004. december 18.-tól, 2005. december 15.-ig megállapította a panaszos méltányossági gyermekgondozási segélyre való jogosultságát. A panaszos 2006. január 5-én kérte a méltányossági gyermekgondozási segély 2005. december 16-ától való ismételt megállapítását. A Területi Igazgatóság 2006. január 12-én kelt levelében tájékoztatta a panaszost arról, hogy a méltányossági gyes igénylésének feltételeiben változás történt. A Területi Igazgatóság a változás tartalmáról nem tájékoztatta a panaszost, de arra kérte, hogy saját kézzel írt nyilatkozatot nyújtson be arra vonatkozóan, hogy rendszeres pénzellátásban nem részesül. A kérelmet a Területi Igazgatóság 2006. február 1-jén megismételte.
A panaszos kérelmét a Területi Igazgatóság – 2006. március 1-jei érkeztetéssel – megküldte a MÁK elnökének. A MÁK elnöke a kérelmet, mint időn túl benyújtottat M-1621/2006. számú, 2006. április 5-én kelt határozatával elutasította. A határozatban tájékoztatták a panaszos arról, hogy – a jogosultsági feltételek megléte esetén – 2006. január 1-jétől az Szt. 40-44. §-a alapján a lakóhelye szerint illetékes települési önkormányzat jegyzőjénél ápolási díjat igényelhet. A panaszos a határozat kézhezvétele után benyújtotta a kérelmet. Az önkormányzat a panaszos részére megállapította az ápolási díjat, azt 2006. április 14-étől kezdődően folyósítják részére. 

Az ügy jogszabályi háttere
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.

1998. évi LXXXIV. tv. a családok támogatásáról (Cst.) és a végrehajtásáról szóló 223/1998. (XII. 30.) Korm. rendelet (Vhr.) [Hatályos 2005.12.31-ig]
Cst. 22. § A Magyar Államkincstár elnöke méltányossági jogkörben eljárva - a törvény 27. §-ában foglalt rendelkezések figyelembevételével - a gyermekgondozási segélyre való jogosultságot
bb) a tartósan beteg, illetve súlyosan fogyatékos gyermek 14. életévének betöltéséig.
Vhr. 23. § (1) Ha az igénylő a gyermekgondozási segély megállapítását, illetve meghosszabbítását a Cst. 22. §-a alapján kéri a Magyar Államkincstár elnökétől, az igényt az 1. számú melléklet szerinti „Igénybejelentés családtámogatási ellátásokra” című formanyomtatvány és a megfelelő pótlap kitöltésével az igénylő lakóhelye, tartózkodási helye szerint illetékes Igazgatósághoz nyújtja be. (4) Az Igazgatóság a méltányossági jogkörben megállapítható gyermekgondozási segélyre irányuló igényt megvizsgálja, és amennyiben szükséges a kérelmezőt hiánypótlásra felszólítja. Az Igazgatóság a méltányossági döntésre az iratanyagot megfelelően előkészíti és azt megküldi a Magyar Államkincstár elnökének. (5) Ha a Magyar Államkincstár elnöke a méltányossági kérelemnek helyt ad, úgy az erről szóló jogerős határozat egy példányát - a gyermekgondozási segély folyósítása céljából - megküldi az Igazgatóságnak.

1998. évi LXXXIV. tv. a családok támogatásáról (Cst.) [Hatályos: 2006.01.01-től]
Cst. 22. § A Magyar Államkincstár elnöke méltányossági jogkörben eljárva - a 27. §-ban foglalt rendelkezések figyelembevételével - a gyermekgondozási segélyre való jogosultságot
b) megállapíthatja, illetőleg meghosszabbíthatja a gyermek általános iskolai tanulmányainak megkezdéséig, legfeljebb azonban a gyermek 8. életévének betöltéséig, ha a gyermek betegsége miatt gyermekek napközbeni ellátását biztosító intézményben [Gyvt. 41. § (3) bek.] nem gondozható.

2005. évi CXXVI. törvény a családtámogatási rendszer átalakításáról
28. § (7) Azon személy esetében… b) aki a gyermekgondozási segélyre való jogosultság megállapítására, illetve meghosszabbítására irányuló kérelmét a Cst. 22. §-ának 2005. december 31-én hatályos ab) vagy bb) alpontjaiban meghatározott körülményre tekintettel 2005. december 31-éig benyújtotta és a jogosultsági feltételek fennállnak, az ellátást a 2005. december 31-én hatályos szabályozás szerint kell megállapítani, illetve tovább folyósítani.

1993. évi III. törvény a szociális igazgatásról és szociális ellátásokról (Szt.)
40. § Az ápolási díj a tartósan gondozásra szoruló személy otthoni ápolását ellátó nagykorú hozzátartozó részére biztosított anyagi hozzájárulás.
41. § (1) Ápolási díjra jogosult - a jegyes kivételével - a hozzátartozó [Ptk. 685. § b) pontja], ha állandó és tartós gondozásra szoruló a) súlyosan fogyatékos, vagy b) tartósan beteg 18 év alatti személy gondozását, ápolását végzi.

A vizsgálat megállapításai
Megállapítottam, hogy a MÁK M-1621/2006. számú, 2006. április 5-én kelt határozata, mellyel a panaszos méltányossági gyes tovább folyósítására vonatkozó kérelmét elutasította, a vonatkozó jogszabálynak megfelelt, alkotmányos joggal összefüggő visszásságot nem okozott.
A Területi Igazgatóság a panaszos 2006. január 5-én postára adott kérelmére két alkalommal is indokolatlanul szólította fel hiánypótlásra a panaszost. Jogszabályváltozás miatt ugyanis a panaszos részére a 2006 januárjában benyújtott kérelmére méltányossági gyes megállapítására már nem volt lehetőség. A Területi Igazgatóságtól elvárható lett volna, hogy a panaszost az ápolási díj igénylésének lehetőségéről tájékoztassa. A Területi Igazgatóság ezen mulasztása miatt a panaszos csak a MÁK M-1621/2006. számú, 2006. április 5-én kelt határozatának kézhezvétele után tudta benyújtani ápolási díjra vonatkozó igényét. A panaszos beteg gyermeke után 2005. december 16.-tól 2006. április 14.-éig sem méltányossági gyest, sem ápolási díjat nem kapott.
Megállapítottam, hogy a tájékoztatás elmulasztásával, továbbá a panaszos kétszeri – megalapozatlan és indokolatlan – hiánypótlásra való felszólításával a Területi Igazgatóság visszásságot okozott a jogállamiságból eredő jogbiztonság követelményével, ezen belül a tisztességes eljáráshoz, valamint a panaszos gyermekének szociális biztonsághoz való jogával összefüggésben. 
A vizsgálatom során feltárt alkotmányos jogokkal összefüggő visszásságok jövőbeli elkerülése érdekében, az Obtv. 21. § (1) bekezdésben kapott felhatalmazásom alapján, a Magyar Államkincstár Jász-Nagykun-Szolnok Megyei Területi Igazgatósága Családtámogatási és Szociális Ellátási Irodája vezetőjénél 
kezdeményezem, hogy jogszabályváltozás esetén a jövőben az ügyfeleket tájékoztassák annak tartalmáról, hiánypótlásra pedig akkor szólítsák fel az ügyfelet, ha annak megvalósítása esetén van jogszabályi alapja az állampolgár kérelme teljesítésének. 

Budapest, 2006. augusztus 21.

Takács Albert sk.